জম্মু-কাশ্মীরকে পূর্ণ রাজ্যের মর্যাদা ফেরানো, কেন্দ্রের অবস্থান কী?

ওয়েব ডেস্ক: জম্মু ও কাশ্মীর (Jammu and Kashmir) রাজ্যের মর্যাদা পুনরুদ্ধারের সময়সীমা নির্ধারণের দাবিতে কেন্দ্রের প্রতিক্রিয়া জানতে চাইল সুপ্রিম কোর্ট (Supreme Court)। শুক্রবার সুপ্রিম কোর্ট কেন্দ্রীয় সরকারকে জম্মু ও কাশ্মীরকে রাজ্যের মর্যাদা ফিরিয়ে আনার জন্য তাদের অবস্থান কি এই বিষয় হলফনামা জমা দেওয়ার নির্দেশ দিয়েছে। ভারতের প্রধান বিচারপতি বিআর গাভাই এবং বিচারপতি কে বিনোদ চন্দ্রনের একটি বেঞ্চ কেন্দ্রীয় সরকারকে ৪ সপ্তাহের মধ্যে তাদের জবাব দাখিল করতে হবে বলে নির্দেশ দিয়েছেন।

২০২৪-এর অক্টোবরে জম্মু-কাশ্মীরে বিধানসভা ভোট হয়। মুখ্যমন্ত্রীর কুর্সিতে বসেন ন্যাশনাল কনফারেন্সের ওমর আবদুল্লা। তার পর থেকেই পূর্ণ রাজ্যের মর্যাদা ফেরানোর দাবি জোরালো হয়েছে উপত্যকায়। ২০১৯ সালে কেন্দ্রশাসিত অঞ্চল হিসেবে স্বীকৃতি পায় (জহুর আহমেদ ভাট এবং আনোয়ার বনাম ভারত ইউনিয়ন)। একই সঙ্গে রাজ্যের তকমাও হারায় জম্মু-কাশ্মীর। রাজ্যকে ভেঙে দু’টি পৃথক কেন্দ্রশাসিত অঞ্চল করা হয়। এর পরে গত বছরে বিধানসভা ভোট হলেও পূর্ণ রাজ্যের মর্যাদা আর ফেরায়নি কেন্দ্রীয় সরকার। সেই আবহেই দায়ের হয় মামলা। এদিন এই মামলার শুনানিতে, শীর্ষ আদালত কেন্দ্রের কাছে জবাব তলব করেছে। প্রধান বিচারপতি বিআর গাভাই এবং বিচারপতি কে বিনোদ চন্দ্রনের একটি বেঞ্চ কেন্দ্রীয় সরকারকে ৪ সপ্তাহের মধ্যে তাদের জবাব দাখিল করতে হবে। কবে রাজ্যের মর্যাদা পুনরুদ্ধার হবে সেই প্রতিক্রিয়াও কেন্দ্রের কাছে জানতে চেয়েছে সুপ্রিম কোর্ট।

আরও পড়ুন: মাসে একদিন সবেতন ঋতুকালীন ছুটি, মহিলাকর্মীদের জন্য বড় সিদ্ধান্ত কর্নাটক সরকারের

এদিন মামলার শুনানিতে সলিসিটার জেনারেল তুষার মেহতা বলেন, জম্মু ও কাশ্মীর বিধানসভার নির্বাচন শান্তিপূর্ণভাবে অনুষ্ঠিত হয়েছে। একটি নির্বাচিত সরকার প্রতিষ্ঠা করা হয়েছে। জম্মু ও কাশ্মীরের উল্লেখযোগ্য অগ্রগতি হয়েছে। তবে পহেলগাম হামলা সহ কিছু ঘটনা ঘটেছে এবং চূড়ান্ত সিদ্ধান্ত নেওয়ার আগে (রাজ্য পুনরুদ্ধারের বিষয়ে) সবকিছু বিবেচনা করতে হবে। কেন্দ্র এবং রাজ্য আলোচনা করছে। এই বিষয়ে বিস্তারিত জানাতে সময়ের প্রয়োজন। আদালতের নির্দেশ, আবেদনকারীদের আবেদনের জবাবি হলফনামা ৪ সপ্তাহের মধ্যে কেন্দ্রীয় সরকারকে দিতে হবে।

দেখুন ভিডিও