হামলার আগেই জম্মু-কাশ্মীর থেকে গ্রেফতার হল দুই সশস্ত্র জঙ্গি!

ওয়েব ডেস্ক : বড় ধরণের হামলার আগেই জম্মু-কাশ্মীর (Jammu and Kashmir) থেকে গ্রেফতার হল দুই সশস্ত্র জঙ্গি (Terrorist)। তাদের কাছ থেকে একে-৪৭ রাইফেল, গ্রেনেড সহ অন্যান্য অস্ত্রও উদ্ধার করা হয়েছে বলে খবর। জানা যাচ্ছে, রবিবার এই অভিযান চালিয়েছিল পুলিশ (Police)। তার পরেই গ্রেফতার করা হয় অভিযুক্তদের। এলাকায় আরও জঙ্গি লুকিয়ে থাকার আশঙ্কা করছে পুলিশ। তাদের খুঁজে বার করতে শুরু হয়েছে চিরুনি তল্লাশি।

পুলিশ সূত্রে খবর, গোপন সূত্রে খবর পেয়ে পুঞ্চের মান্ডি এলাকায় তল্লাশিতে নেমেছিল পুলিশ। এই অভিযান চলাকালীন আজমাবাদ এলাকায় একটি বাড়ি থেকে দুটি একে-৪৭ রাইফেল, প্রচুর গ্রেনেড ও অন্যান্য অস্ত্র উদ্ধার করা হয়। এর পরেই বাড়ির মালিক তারিখ শেখ ও তার সঙ্গী রিয়াজ আহমেদকে গ্রেফতার করে জম্মু ও কাশ্মীর পুলিশ। এর পরে অন্যান্য জায়গাতেও তল্লাশি চালানো হয়। জানা গিয়েছে, সেই সব জায়গাগুলি থেকে অনেক অস্ত্র উদ্ধার করেছে পুলিশ।

আরও খবর : ‘মন কি বাত’, দেশবাসীকে স্বদেশী পোশাক ব্যবহারের আবেদন মোদির

পুলিশের তরফে জানানো হয়েছে, ধৃতরা কোনও জঙ্গি (Terrorist) দলের সঙ্গে যুক্ত রয়েছে। অনুমান করা হচ্ছে, পাকিস্তান থেকে আসা জঙ্গিদেরকে ধৃতরা সাহায্য করতো। ইতিমধ্যে দুই অভিযুক্তকে হেফাজতে নিয়ে জিজ্ঞাসাবাদ শুরু করেছে পুলিশ। অন্যদিকে পহেলগাম ঘটনার সঙ্গে এই দুই অভিযুক্তের কোনও যোগ রয়েছে কিনা, তা খতিয়ে দেখছে পুলিশ।

প্রসঙ্গত, গত ২২ এপ্রিল জঙ্গি হামলা হয়েছিল পহেলগামে। সেই হামলা চালিয়েছিল পাক জঙ্গিরা। ঘটনায় ২৬ জন প্রাণ হারিয়েছিলেন। সেই সময় তদন্তে নেমে তদন্তকারীরা জানতে পেরেছিলেন, স্থানীয় হ্যান্ডেলাররাই ওই জঙ্গিদের সাহায্য করেছিল। সেই রকমই দুই হ্যান্ডেলার গ্রেফতার করল পুলিশ।